
PARLAMENTUL ROMÂNIEI

CAMERA DEPUTAŢILOR
	COMISIA JURIDICĂ, 
DE DISCIPLINĂ ŞI IMUNITĂŢI                           
	Bucureşti, 17 noiembrie 2010               

PL-x  646/2010                     


AVIZ
asupra propunerii legislative pentru modificarea şi completarea Legii nr. 16 din 2 aprilie 1996 – Legea Arhivelor Naţionale
În conformitate cu prevederile art. 95 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi a fost sesizată, spre dezbatere şi avizare, cu propunerea legislativă pentru modificarea şi completarea Legii nr. 16 din 2 aprilie 1996 – Legea Arhivelor Naţionale, trimisă cu adresa PL-x 646 din 9 noiembrie 2010 şi înregistrată cu nr. 31/1007 din 12 noiembrie 2010.
Conform dispoziţiilor art.75 alin.(1) din Constituţia României, republicată şi ale art. 92 alin. (9) pct. 1 din Regulamentul Camerei Deputaţilor, republicat, Camera Deputaţilor este Cameră decizională. 

Senatul, în calitate de primă Cameră sesizată, a respins iniţiativa legislativă în şedinţa din 25 octombrie 2010.

Propunerea legislativă are ca obiect de reglementare modificarea şi completarea Legii Arhivelor Naţionale nr. 16/1996, cu modificările şi completările ulterioare, în sensul limitării posibilităţii de înstrăinare sau distrugere a unor documente create în timp.
Potrivit prevederilor art.61 din Regulamentul Camerei Deputaţilor, republicat, comisia a dezbătut propunerea legislativă  în şedinţa din  16 noiembrie 2010.

Membrii Comisiei au examinat propunerea legislativă supusă avizării, expunerea de motive, avizul favorabil al Consiliului Legislativ, nr.566 din 05.05.2010 şi punctul de vedere al Guvernului nr. 1738 din 06.07.2010, prin care nu susţine adoptarea acestei propuneri legislative. 

În urma dezbaterilor, Comisia juridică, de disciplină şi imunităţi a hotărât, cu unanimitate  de voturi, avizarea negativă a acestei iniţiative legislative, întrucât, legea în vigoare dispune deja cu privire la modul de realizare a unora dintre serviciile arhivistice la care se referă propunerea legislativă. Totodată, aspectele menţionate de către iniţiatori au fost reglementate printr-un proiect de lege iniţiat de Guvern (E74/2010) şi aflat în dezbatere la Senat.

În raport de obiectul şi conţinutul reglementării, propunerea legislativă face parte din categoria legilor ordinare. 
                   PREŞEDINTE,                                          SECRETAR,

                    Daniel BUDA                                  Gabriel ANDRONACHE

Consilier, Iuliana Fuiorea

